Da Costa-kinders finaal gegroet: ‘Hierdie verlange is vir ewig’Sibreena da Costa en haar verloofde, Johan Nel, by Jayden kort na sy dood. Foto: Facebook Jayden en Katelint da Costa, die boetie en sussie van Ellisras wat oorlede is nadat hulle erge brandwonde opgedoen het toe hul ouerhuis deur vlamme verswelg is, sal Vrydag saam begrawe word. Hul ma, Sibreena, het aan Maroela Media gesê sy gaan haar kinders begrawe en nie veras nie, omdat sy nie kans sien dat hulle “’n tweede keer brand nie”. Jayden (1) is Sondag in die Muelmed-hospitaal in Pretoria oorlede nadat dokters hom breindood verklaar het. Katelint (8) is ongeveer twee weke vantevore in die Mankweng-hospitaal in Polokwane dood. “Ek het Jayden vasgehou toe hy gesterf het. Hulle het nie die masjiene afgeskakel nie, hy het self gegaan,” het Sibreena gesê. “Daar is nie woorde om te beskryf [hoe ek voel] nie. Ek is leeg. Ek is stukkend. Dit is vir ewig – hierdie verlange is vir ewig.” Jayden en Katelint da Costa. Foto: Facebook Sy het gesê sy en haar verloofde, Johan Nel, sal Woensdag terugkeer na Ellisras waar familie tydelik na Sibreena se driejarige seuntjie, Douw, omsien. “Douw weet nog nie van Jayden nie. Ek het gevra dat niemand vir hom sê nie, want ek dink dit is iets wat hy by my moet hoor. Ek weet nie of hy sal verstaan nie, maar ek sal vir hom sê Jayden is na Katelint toe.” Sy het gesê hoewel hulle sal terugkeer Ellisras toe, sal sy nooit weer terugkeer na die huis waar die brand gebeur het nie. “Ek kan nooit weer teruggaan na daardie plek toe nie, nooit weer nie. Daar is te veel hartseer daar.” Volgens Sibreena sal sy vir Jayden onthou vir sy aansteeklike glimlag en sy liefde vir musiek. “As ek musiek aangesit het, het hy so regop gesit en dans. Hy was mal daaroor. Ek sal dit nooit vergeet nie.” Katelint en Jayden sal Vrydag om 14:00 uit die PPK Lighuis-kerk in Onverwacht begrawe word.